Formandsberetningen ved generalforsamlingen i grundejerforeningen ORE STRAND 2020

Så gik der endnu et år, eller rettere sagt – det fløj afsted og pludselig er det igen tid til vores generalforsamling, og så i nye omgivelser.

Det sidste år har været endnu et godt år for grundejerforeningen, og da vi i bestyrelsen har besluttet at vi (selv om vi hygger os rigtig meget) ikke skal mødes mere end nødvendigt – har vi kun afholdt 4 møder i det forgangne år.

Da vi i bestyrelsen ikke har fået nogle henvendelser omkring overfladevand, og vi ikke selv har konstateret problemer, tillader vi os at antage at der ikke længere er problemer med dette. Vi opfordrer fortsat til, at hvis der opstår udfordringer med overfladevand, at man kontakter en fra bestyrelsen mhp en løsning.

Vi har gennem de sidste år, haft fokus på afretning af vores veje og nu er vi ved at være i mål. Havtornvej bliver ordnet efter sommerferien.

Pga støvgener, er det i bestyrelsen blevet besluttet at der støvbekæmpes 4 gange hver sommer. Det sker omkring d. 1/5, 1/6, 1/7 og 1/8. Entreprenøren afstemmer i forhold til vejrudsigten, idet der skal komme regn, umiddelbart efter udkørslen, for at opnå den bedste effekt og vi samtidig slipper for alt det griseri det kan medføre.

Støvbekæmpelsen, er som nævnt besluttet af bestyrelsen efter mange ønsker fra grundejere og det er vores oplevelse at rigtig mange er glade for det, især også fordi den har en længerevarende effekt, når vi gør som vi gør.

Desværre, oplever entreprenøren at blive skældt ud, når han kommer rundt og det er ikke i orden. Hvis der er nogle der er utilfredse med ordningen, må I meget gerne komme til bestyrelsen, for en drøftelse, men lad det ikke gå ud over dem, der bare udfører deres arbejde.

Grundejerforeningens økonomi, er som I kan se i det uddelte regnskab god, og vi har derfor besluttet at vi fremover overdrager vejvedligeholdelsen til samme entreprenør, som udfører støvbekæmpelsen, og vejene vil blive afrettet før støvbekæmpelse – hvis det er nødvendigt.

Ved denne overdragelse, nedlægges vores egne vejhold som har gjort et rigtig godt stykke arbejde – mange tak for det.

På sidste års generalforsamling, foreslog jeg at der kunne laves en ny rundvisning på Vesthavnen, det har – som så meget andet i 2020, ikke været muligt pga. COVID19, men måske til næste forår.

For nylig holdt Digelaget generalforsamling, og jeg deltog. Digelaget har nogle udfordringer med, at diget bliver brugt til at gå og cykle på, hvilket ikke godt for diget, og man er nervøs for skader. Man vil derfor sætte nogle andre skilte op, som tydeligere angiver at færdsel på diget er forbudt.

Da arealer med nyslået græs/eng langt mere indbyder til færdsel, skal der hermed lyde en stor opfordring til, at vi som grundejere ikke slår græsset på diget. Vi har alle været med til at betale for det, og vi skal derfor også alle passe på det. Digelaget står for græsslåningen, og hvis man har ønsker for ændringer, er det dertil man skal rette henvendelse.

Med disse ord, tak for et godt år og endnu en gang velkommen til vores generalforsamling